google/wiki40b huggingface dataset:
Colin Boulton

Biografi

Colin Boulton skrev sin første profesjonelle kontrakt med Derby County sommeren 1964. I 1972 og 1975 ble han ligamester med Derby, og han var den eneste Derbyspilleren som spilte alle 84 ligakamper i de to sesongene klubben ble ligamester. I 1976 ble han for en kort periode lånt ut til Southampton før han i mars 1978 gikk til amerikanske Tulsa Roughnecks. Sommeren 1979 ble Los Angeles Aztecs hans neste klubb før han returnerte til England, og Lincoln City i 1980. Han pådro seg en alvorlig skade i en kamp mot Crewe Alexandra kort tid etter han hadde signert for Lincoln City, og måtte på grunn av denne skaden gi seg som fotballspiller.
St Dunstan's-in-the-East

St Dunstan-in-the-East er en tidligere kirke mellom St Dunstan's Hill og Idol Lane i City of London. Den befinner seg halvveis mellom London Bridge og Tower of London. Kirken ble viet til Dunstan av Canterbury, som var erkebiskop av Canterbury. Tillegget in-the-East skyldes at det ligger en St Dunstan-in-the-West i Londons vestlige utkant.

Historie

Kirken er opprinnelig fra om lag 1100. Et nytt sørskip tilkom i 1391 og kirken ble reparert i 1631. Kirken ble mer vesentlig utbedret og utvidet etter tegninger av Christopher Wren i 1668. Den ble i stor grad ødelagt under de tyske luftangrep på London under den annen verdenskrig. Ruinen og den tilgrensende kirkegården er siden 1971 pleiet som en park. Ruinen er kulturminnebeskyttet som bygning av klasse I den 4. januar 1950, og ligger i Eastcheap Conservation Area.
Plaridel (Bulacan)

Plaridel (Bayan ng Plaridel) er en kommune i Filippinene. Kommunen ligger på øya Luzon, og tilhører provinsen Bulacan. Folkemengden var på 107 805 innbyggere i 2015.
European Rail Traffic Management System

European Rail Traffic Management System (ERTMS) er et standardisert system for signalisering og trafikkstyring på jernbaner i Europa.
I dag brukes det mellom 20 og 30 ulike signalanlegg på jernbanen i Europa. Det skaper store utfordringer for person- og godstrafikken som krysser landegrenser, blant annet fordi togene må utstyres med ulike systemer for at de skal kunne kjøre i flere land. I tillegg bruker europeiske jernbaneforvaltere store ressurser på å opprettholde kompetansen i og vedlikeholde ulike systemer, mange av dem basert på gammel og sårbar teknologi.
Den europeiske union (EU) tok derfor initiativ til utvikling og innføring av ett felles signalsystem for hele Europa. Tanken bak ERTMS er at færre tekniske hindringer ved grensepasseringer vil skape en langt mer effektiv og konkurransedyktig jernbane.

Faser/nivåer

ERTMS deles inn i tre faser (nivåer).

Nivå 1

Dette er et system hvor signaler langs sporet (for eksempel lys) beholdes slik som i dag, men informasjonen gis også til lokfører på et panel i førerhuset.

Nivå 2

Med nivå 2 brukes et digitalt radiobasert signalsystem for å gi informasjon til lokfører om kjøretillatelse og hastighet. Man kan da fjerne alt av signaler langs linjene.

Nivå 3

Nivå 3 fungerer som nivå 2, men dagens akseltellere som registrer når et tog passerer et punkt blir fjernet. I stedet melder toget sin posisjon og retning til signanlegget.

ERTMS i Danmark

Danmark besluttet i 2009 at hele fjernbanenettet skal utstyres med ERTMS nivå 2 ved utskiftning av alle sikringsanlegg med test og avprøvning i 2015–2017 og utrulling 2018–2021. Senere forsinket til utrulling 2018–2030. Den første strekning i drift var Frederikshavn – Lindholm (Nørresundby) 2018. Omkostningene er omkring 20 milliarder kroner i Danmark, og utviklingsutfordringene nådde i 2015 politisk nivå i Danmark og kan overgå IC4-problemene på 7 milliarder kroner.
Glen Canyon-demningen

Glen Canyon-demningen (engelsk: Glen Canyon Dam) er en demning med et vannkraftverk som ligger i elva Colorado i staten Arizona i USA, ved byen Page. I elveløpet skaper reservoaret vannreserver for det tørre området rundt, og gir elektrisitet til industri og boliger. Ved samme tettsted ligger også det kullfyrte varmekraftverket Navajo kraftverk, som yter 2 280 MW.
Demningen er 216 meter høy og 475 m lang. Vannkraftverket har åtte turbiner. Det er en installert effekt på 1 300 MW, en reell produksjon er på noe mindre enn 500 MW, med produksjonsmengde 3,2 TWh årlig. Anleggsarbeidene startet i 1956, og demningen med kraftverk stod ferdig i 1966. Demningen demmer opp Powellsjøen, et kunstig reservoar som er 299 km langt og 30-63 km³ i vannvolum.
Trampoline under sommer-OL

Trampoline var med på det olympiske programmet for første gang under Sommer-OL 2000 i Sydney.
Horisont

Horisont og arkitektur

Dersom større byggverk har store og lange utvendige deler som trapper og lignende, slik en finner ved pyramidene og Akropolis vil konstruksjonen følge horisontlinjen til en viss grad, slik at midten av trappen er noe høyere enn hjørnene. Legges trappen som en rett linje fra hjørne til hjørne, vil det menneskelige synet oppfatte linjen som buet. Den «henger ned» på midten.
Martin Schøyen

Schøyen-samlingen

Han startet å samle på gamle skrifter i 1955, og eier verdens største private samling av historiske håndskrifter; over 13 500 skrifter fra hele verden, der de eldste er 5 000 år gamle. Disse skriftene dekker alt fra papyrus og papir til leire og stein. Schøyen-samlingen er lokalisert både i Oslo og i London. Samlingen har blitt forsøkt solgt til norske myndigheter og anslått pris var 850 millioner. Salget ble ikke gjennomført siden deler av samlingen mangler eierhistorie og kan være smuglet ut av opprinnelseslandene. Opprinnelsen av deler av samlingen har også senere vært undersøkt i en rapport fra University College London  i forbindelse med en utstilling. Rapporten ble aldri offentliggjort.
Hello Mary Lou

«Hello Mary Lou» er en amerikansk popsang med melodi og tekst av Gene Pitney og Cayet Mangiaracina. Versjonen til Johnny Duncan ble utgitt på singlen Leader L-812 i 1960.  Versjonen til Ricky Nelson ble utgitt på singlen Imperial 5741 i april 1961. 
Den nådde en niendeplass på den amerikanske Billboard Hot 100-singlelisten 28. mai 1961, selv om den andre siden av singelen «Travellin' Man» nådde førsteplassen.
Den kom inn på den britiske singlelisten 3. juni 1961 og lå der i atten uker med en andreplass som høyeste plassering.
«Hello Mary Lou» ble en slager i størsteparten av Europa, særlig i Norge, hvor den tilbrakte fjorten uker på VG-listas førsteplass i 1961.
Sangen inneholder en innflytelsesrik gitarsolo av James Burton, ofte sitert av moderne gitarister, slik som Brian May.
Kléber (Paris Metro)

Kléber er en stasjon på metroen i Paris. Den befinner seg i krysset mellom Avenue Kléber og Avenue des Portugais i 16. arrondissement.
Stasjonen betjener linje 6.
Norgesmesterskapet i skiskyting 1968

Norgesmesterskapet i skiskyting 1968 ble arrangert på Kongsvinger 24.-25. februar.
Bare menn deltok.
Gaoming

Gaoming (kinesisk: 高明区; pinyin: Gāomíng Qū) er et bydistrikt i byprefekturet Foshan i provinsen Guangdong i Folkerepublikken Kina.
Befolkningen var på 277 943 innbyggere i 1999.
Paracristenes

Utbredelse

Slekten er bare kjent fra Fergusson Island, Papua Ny-Guinea.
Gilletianus

Utseende

Små (ca. 3 millimeter), brunlige gjødselbiller. Hodet er bredt og skovlformet, rundet, ikke innbuktet i midten. Pronotum er avrundet firkantet med grov punktur, dekkvingene jevnbrede.

Utbredelse

Slekten er utbredt i Sørøst-Asia.
Micropraonetha

Levevis

Disse billene har larver som lever i død ved.

Utbredelse

Artene lever på Borneo.
Respirator

En respirator er et apparat som sørger for å holde et menneske i live ved hjelp av mekanisk ventilering og fungerer ved at oksygenholdig luft blåses inn i pasientens lunger, samtidig med at karbondioksidholdig luft pumpes ut.
Respirasjon betyr utveksling av oksygen og karbondioksid over en permeabel membran, altså mellom atmosfæren og lungene. Begrepet respirator er ganske misvisende for den funksjon denne maskinen har. Respiratoren utfører ikke gassutveksling for lungene, slik en hjerte-lunge-maskin gjør. Den utfører derimot gasstransport inn og ut av luftveiene, med andre ord ventilasjon. Det ville være mest korrekt å kalle maskinen ventilatorer, men respirator er likevel begrepet i praksis.

Historie

Selv om prinsippet med kunstig ventilasjon ble kjent så tidlig som på 1500 – tallet.(beskrevet av A. Wesle Vedalius i år 1543), er det først i dette århundre at metoden for alvor er tatt i bruk i behandling av pasienten med respirasjonsvikt. Bruken av respiratorer kan spores tilbake til 1920. Da benyttet man undertrykksrespiratorer eller Jernlunge. Pasienten ble da lagt i en jerntank uten endotrakealtube, og ved hjelp av undertrykk hjalp man pasienten til å puste.
Utenfor operasjonsstuene ble denne metoden benyttet i flere tiår fremover. Før andre verdenskrig ble overtrykksventilasjon bruk i forbindelse med anestesi på operasjonsstuene. Etter andre verdenskrig ble intuberingsteknikkene forbedret og man tok i bruk overtrykksventilasjon også utenfor operasjonsstuene.
Høsten 1952 ble København rammet av en alvorlig polioepidemi. Dødeligheten var 90% selv om man benyttet jernlunger i behandlingen av disse pasientene. De fleste pasientene som fikk polio som hemmet respirasjonen, var tenåringer. På Blegdams Hospital i København, som var mottakssykehus for poliorammet i Københavnområdet, stod man maktesløse. Legene på dette sykehuset, med anestesilege Bjørn Ibsen i spissen, begynte etter hvert å forstå at pasientene døde som følge av CO2 narkose og ikke virus infeksjonen.
Sjefen for det kliniske laboratoriet ved sykehuset fant ut at antagelsen var riktig. Etter hvert ble pasientene tracheostomert med cuffet tube og håndventilert med bag. Dødeligheten falt fra 90 % til 25 % i løpet av noen uker. Da epidemien var på sitt verste, ble 70 pasienter håndventilert samtidig på dette sykehuset. For å klare dette engasjerte man medisinstudenter og tannlegestudenter for å håndventilere på skift.
Håndventilasjon ble erstattet av volumstyrte ventilatorer, som var utviklet av den svenske fysikeren Engstrøm

Ny og gammel teknologi

I Norge har de mest brukte respiratorer til voksne vært produsert av Siemens, Engstrøm og Dräger. Selv om mange intensivavdelinger i Norge fortsatt har den generasjonen av respiratorer som ble produsert på 1970-tallet, er man nå i ferd med å skifte ut disse med ny teknologi.
Nyland (Vefsn)

Nyland er ei bygd i Vefsn, som ligger mellom Myrmo i sør, Drevjeelva (Drevjo) i Nord, og Bregsnev i nordøst.

Historie

I dette området har det vært drevet jordbruk i over to tusen år . Gården ble lagt øde under svartedauen (1349) og tatt i bruk på nytt en gang før 1567. Da Drevja var egen kommune (1927-1962) ble det etablert boligområder, industri og jernbanestasjon på Nyland. Jernbanestasjonen fikk navnet Holandsvika, og dermed ble det navnet også delvis dekkende for Nyland.

Næringsliv

Jordbruk har utgjort det viktigste næringslivet på Nyland, men det har også vært industri på området, Både Vefsn Teglverk, og Arbor fabrikker har hatt industriproduksjon i området.
Pei

Pei (kinesisk: 沛县; pinyin: Pèi Xiàn) er et fylke i provinsen Jiangsu i Folkerepublikken Kina. Det er del av byprefekturet Xuzhou.
Befolkningen var på 1 157 932 innbyggere i 1999.
Brasiliosoma

Utseende

Små, tettbygde, mørkt brunlige trebukker. Antennene er omtrent så lange som kroppen. Kroppsformen er ganske bred, dekkvingene har markerte "skuldre" og er bredest foran. Beina er temmelig korte og kraftige. Oversiden er kraftig hårete.

Utbredelse

Slekten forekommer i det nordlige og østlige Brasil.
Andrzej Szpilman

Liv

Fra 1962 studerte han violin under prof. S. Kawalla, og fra 1965 til 1974 violin og senere bratsj under prof. Nasalska ved den 4. statlige musikkskolen i Polen. Han begynte å arbeide som komponist og produsent for Polens Radio i 1976, og arbeidet med en rekke populære polske sangere og med Warszawas radioorkester og polsk fjernsyn. I tillegg studerte han odontologi i Warszawa.
I 1983 flyttet han til Hamburg, og frem til 1988 arbeidet han som førsteamanuensis i odontologi ved Universität Hamburg. Fra 1988 til 2000 drev han sin egen tannlegepraksis i Hamburg-Altona.
I 1987 grunnla han også musikkstudioet Musik Studio Altona, og arbeidet med filmballett og teatermusikk. Samtidig komponerte han balletten Incense for Hamburgs Opera.
Mellom 1996 og 2004 produserte han CD-utgivelser for Wolf Biermann.
Fra 1997 arbeidet han med utgivelsen av sin fars memoarer, som kom på forlaget ECON i 1998 under tittelen Das wunderbare Überleben, og året etter ble utgitt under tittelen Pianisten og oversatt til over tredve språk. I 2002 ble boken filmatisert som Pianisten av Roman Polański, og Andrzej Szpilman deltok i produksjonen av filmen og samarbeidet med den amerikanske, tyske, sveitsiske, italienske og polske distributøren.
I november 2000 produserte han en fjernsynskonsert til ære for sin far i Warszawa, og mellom 2001 og 2002 ledet han et konsertshow for Polens Radio.
I 2002 ble han produsent for Universal Music, Sony Classical og Sherman Records, og produserte CD-ene med farens musikk.
The Lyrics Board

The Lyrics Board var et irsk gameshow ledet av Aonghus McAnally og Linda Martin.
Bolitobius

Utseende

Middelsstore (7-12 millimeter), temmelig langstrakte, blanke, broket fargede kortvinger. De er gjerne farget i svart, rødt, gult og hvitt. Hodet er forholdsvis langstrakt, antennene kraftige. Maksillepalpene har et stort, utvidet og tvert avskåret ytterste ledd. Pronotum er svart, blankt og hvelvet. Dekkvingene kan være nakne eller fint hårete, oftest rødlige på farge, med noen oppstående børster langs innerkanten (sømmen). Bakkroppen er lang, forholdsvis jevnbred, blank. Beina er middels lange, hos hannen kan for- og midtføttene være noe utvidet. Med den forholdsvis store kroppsstørrelsen og de livlige fargene er denne slekten lett å kjenne igjen.

Levevis

Bolitobius-artene lever i skog, der de trolig er knyttet til sopp.
Det går ingen veier tilbake

Det går ingen veier tilbake er et musikkalbum med Jens Book-Jenssen, utgitt i 1975.
Nelly Furtado

Biografi

Furtado ble født i Victoria, Canada av portugisiske immigranter, Maria Manuela og Antônio José Furtado. Furtado begynte å synge for første gang da hun var fire år gammel og sang en duett med moren i en kirke på Portugaldagen. Hun begynte å lære å spille forskjellige instrumenter fra hun var ni år gammel, først trombone og ukulele og senere gitar og keyboard. Fra hun var tolv år gammel begynte hun å skrive låter og senere spilte hun også i et portugisisk orkester. 
De første musikerne Furtado samarbeidet med var undergrunns Disc jockeys og rappere. 
En sommer, mens hun var tenåring, møtte hun rapperen Tallis Newkirk, som var medlem av hiphop gruppen Crazy Cheese og hun deltok på albumet Join the Ranks på låten «Waitin' 4 the Streets». Etter hun ble uteksaminert fra skolen da hun var 19 år gammel, flyttet hun til Toronto. Året etter dannet hun Nelstar, en trip hop gruppe, med Tallis Newkirk. Hun brøt ikke lenge etter samarbeidet fordi hun følte at hun ikke fikk brukt sitt talent til det fulle. I 1997 deltok hun i en talentkonkurranse «Honey Jam», der hun imponerte sanger Gerald Eaton, vokalist i R&B gruppen The Philosopher Kings, så mye at han ønsket å skrive låter med henne. Han skulle senere være med på å produsere debutalbumet Whoa, Nelly!. Sammen laget de en demo som førte til hennes første signering med et plateselskap, DreamWorks Records, og utgivelsen av debutalbumet hennes.

Personlig liv

20. september 2003 fødte Furtado en datter, Nevis. Faren til barnet er Jasper Gahunia. Furtado og barnefaren var sammen i fire år før de gikk fra hverandre i 2005. Furtado fortalte i et intervju med magasinet Blender at de to fortsatt er gode venner og deler ansvaret for Nevis.

Whoa, Nelly!

Furtado fortsatte samarbeidet med Eaton og hans partner Brian West som var med på å produsere debutalbumet hennes. Albumet ble utgitt i oktober 2000, og ble raskt en suksess. Albumet inneholder singler som «I'm like a Bird», «Turn off the Light», «...On the Radio (Remember the Days)», og «Hey, Man!». Hun fikk fire Grammy Awards nominasjoner for albumet, og vant en av kategoriene, «Best Female Pop Vocal Performance».
Albumet ble også godt mottatt av kritikerne. Slant Magazine beskrev albumet som «en herlig og forfriskende motgift til en hær av pop-prinsesser og rap-metal grupper som har tatt over populærmusikken ved årtusenskiftet.»

Folklore

Oppfølgeren til Whoa, Nelly! ble aldri en kommersiell suksess. Albumet ble sluppet i november 2003, og inneholdt den offisielle sangen for EM i fotball 2004, «Força». Hun fremførte denne låten før finalen i Lisboa.

Loose

Furtados tredje studioalbum ble en mye større kommersiell suksess enn sin forgjenger. På dette albumet samarbeidet hun tett med produsenten Timbaland, og singlene «Promiscuous», «Maneater», «All Good Things (Come to an End)» og «Say It Right» gjorde det alle bra på hitlistene. For «Promiscuous» mottok hun en Billboard Music Award i kategorien «Pop Single of the Year».
Wight Seaplane

Konstruksjon og utvikling

Flyet var konstruert av Howard T Wright og ble bygget ved skipsverftet J Samuel White & Company Limited, Wight Seaplane var en litt mindre versjon (61 m (18.59 m) span) av Wight Pusher Sjøfly. Flyet var en vanlig dobbeltdekker, et sjøfly med åpne sittebrønner plassert i tandem (etter hverandre), og i nesen var det montert en 225 hp (168 kW) Sunbeam motor. Femti to fly ble bygget og levert, og ytterligere 20 ble produsert som reservedeler. De ble bygget av Portholme Aviation and William Beardmore & Co.

Flyet i bruk

Wight Seaplane ble brukt av RNAS i Dundee, Felixstowe, Scapa Flow og Gibraltar for anti-ubåt patruljering mellom 1915 og 1917.
Aulacorhynchus

Etymologi

Det vitenskapelige slektsnavnet Aulacorhynchus følger av de greske uttrykkene aulakos (αυλακος = fure) og rhunkhos (ῥυγχος = nebb). «En gruppe som utmerker seg med sine rillenebb» (Gould 1835).
Bob Hawke

Bakgrunn

Hawke ble født i Sør-Australia, der faren var prest, men flyttet som barn til Leederville i Vest-Australia, der han vokste opp. Onkelen Albert Hawke var arbeiderpartimann og statsminister i Vest-Australia fra 1953 til 1959. 
Hawke ble utdannet ved University of Western Australia, der han studerte humanistiske fag og rettsvitenskap fra 1947 til 1953. Han fikk Rhodes-stipend for å studere økonomi ved Oxford University, der han var fra 1953 til 1956. Han begynte doktorgradsstuder ved Australian National University, men fullførte ikke. 
I stedet begynte Hawke i 1960 å arbeide for Australian Council of Trade Unions, den australske fagbevegelsen.

Politisk virke

Hawke ble med i Australian Labor Party. I 1963  forsøkte han, uten hell, å bli valgt til parlamentet. Internt i partiet hadde han større framgang, ble medlem av partiledelsen og til slutt partiets president.
I 1980 ble Hawke første gang innvalgt i Australias parlament fra valgkretsen Wills i delstaten Victoria. Han beholdt sitt sete til 1992. Han førte sitt parti til valgseier i 1983, da ALP vant 75 av 125 mandater i Representantenes hus og 30 av 60 mandater i Senatet, og ble i mars 1983 statsminister etter to år i parlamentet. Han vant igjen valgene i 1984, 1987 og 1990 og beholdt posisjonen som statsminister. Hawke er den mest populære australske statsminister gjennom tidene.
I sin tid som statsminister søkte Hawke samarbeid mellom partene i arbeidslivet. Gjennom en slik konsensuspolitikk søkte han å legge grunnlag for økonomisk vekst. Hawke overlot kursfastsettelsen av den australske dollaren til markedet. Banksektoren ble avregulert og utenlandske banker fikk innpass i Australia.
I utdanningssektoren innførte hans regjering nasjonale læreplaner, reformerte yrkesutdanningen og gjennomførte sammenslåinger av institusjoner for høyere utdannelse med etablering av nye universiteter. Han søkte å forbedre forholdet til Australias urinnvånere og fikk innført velferdsprogrammet Medicare.
Gjennom Australia Acts av 1986 ble de konstitusjonelle og institusjonelle båndene til Storbritannia brutt slik at parlamentet i London og britisk rettsvesen med Det kongelige råd ikke lenger fikk noen rolle i australske forhold.
I desember 1991 ble Hawke utfordret av Paul Keating, som hadde vært finansminister under Hawke, og led nederlag. Han gikk deretter av som partileder og statsminister.

Etter politikken

Etter at han gikk av som statsminister var Hawke aktiv som fjernsynsjournalist i Channel 9. Han har også drevet forretninger. 
I 1994 utga Hawke sine memoarer under tittelen The Hawke Memoirs.

Utmerkelser

Hawke ble i 1979 utnevnt til følgesvenn (companion) av Order of Australia. Han har mottatt Logohu-ordenen fra Papua Ny-Guinea. I 2012 ble Hawke tildelt storbånd av Den oppadstigende sols orden, en japansk orden.
Hawke er æresdoktor ved University of Western Australia, University of New South Wales, University of South Australia, Nanjinguniversitetet i Kina, Det hebraiske universitetet i Jerusalem i Israel, University of Oxford i Storbritannia og Rikkyouniversitetet i Japan. Han er også Honorary Fellow ved University College i Oxford.
Kirchhoffs lover

Kirchhoffs lover eller Kirchoffs regler er to regler for konservering av elektrisk ladning og elektrisk energi i strømkretser. De brukes for å finne forhold mellom strøm og spenning i slike kretser, og er derfor sentrale i elektroteknikk. Reglene ble først beskrevet i 1847 av Gustav Kirchhoff. Begge kan utledes direkte fra Maxwells ligninger, men Kirchhoff lanserte sine regler før Maxwell og bygget i stedet på Georg Ohms arbeid.
De to reglene kalles av og til Kirchoffs første og andre lov (eller -regel). Strømloven regnes da ofte den første, mens spenningsloven regnes som den andre, men enkelte kilder bytter om på de to. For å unngå forvirring er det bedre å referere til de som Kirchhoffs strømlov (eller -regel) og Kirchhoffs spenningslov (eller -regel).
Pjuskemåler

Utseende

En ganske liten (hannens vingespenn 15 – 18 mm), grå, noe kraftig måler. Hunnens vinger er forkortede, kortere enn bakkroppen. Hannen har fjærformede antenner, hunnen trådformede. Kroppen er tett kledt med ganske lange, svartgrå, utstående hår, også vingene har oppstående hår og virker litt "rufsete". Forvingen har to parallelle, mørke tverrlinjer, noen ganger er disse nokså utydelige slik at vingen blir nærmest ensfarget grå. Bakvingen er ensfarget grå. Hunnen er noe lysere på farge enn hannen. Larven er brungrå med gulbrune tverrbånd, en svart lengdestripe langs ryggen og en gulhvit sidestripe. Den er nokså tett kledt med korte, utstående børster.

Levevis

Denne arten lever i høyfjellet, der larvene lever på krekling (Empetrum spp.). Den kan forekomme ned til bjørkebeltet men også ganske høyt opp, og er en av de sommerfuglene som går høyest opp i fjellet. Hannen flyr om dagen i juli.

Utbredelse

Denne høyfjellsarten lever i Palearktis, men forekomsten er ganske spredt. Den er kjent fra Alpene, Skandinavia, de nordlige delene av Ural-fjellene, Jakutia og Kamtsjatka. I Norge er den vanlig i fjellet i Sør-Norge, i nord kan den også forekomme ved kysten.
Denis Gaultier

Utgaver

Monique Rollin & François-Pierre Goy: Oeuves de Denis Gaultier (Corpus des Luthistes Français), Paris (CNRS) 1996 (med biografi, kildeangivelser og konkordansliste)
François Lesure & François-Pierre Goy (red.): Denis Gaultier. La Rhétorique des Dieux. ca. 1652, Faksimile, Genf (Minkoff) 1991
David Joseph Buch (red.): La Rhétorique des Dieux, Faksimile, Madison (A-R Editions) 1990
Simikot lufthavn

Simikot lufthavn (IATA: IMK, ICAO: VNST) er en flyplass for Simikot, en by i  Humla distriktet i Karnali sone i Nepal. Flyplassen ligger 2 818 moh. og har en rullebane som er 549 meter lang. . Ny infrastruktur er bygget, rullebanen er asfaltert, parkeringsplass er anlagt  og terminalbygget er utvidet

Selskaper og destinasjoner

Pilgrimer og fjellvandrere  som skal til Lake Manasarovar og Kailashafjellet i Folkerepublikken Kina flyr til Simikot og passerer grensen ved Hilsa til fots. eller med  helikopter.
Tsuru Morimoto

Landslaget

Tsuru Morimoto spilte 5 landskamper for Japans kvinnelandslag. Hun ble tatt ut i Japans tropp til VM i fotball 1995.
Kenyalepis

Utseende

En middelsstor (ca. 25 millimeter), avlang, rødlig brun oldenborre. Oversiden er blank og kraftig punktert, uten påfallende hår. Dekkvingene er lange og parallellsidige.

Levevis

Arten lever i høytliggende regnskog ca. 1600 meter over havet.

Utbredelse

Arten er bare kjent fra regnskogsområdet Kakamega Forest i det østlige Kenya.